Autor: MM
Neljapäev, 06. veebruar 2020.Loe kommentaare
| KommenteeriInimesed tahavad karta, paljudele see suisa meeldib. Lapsed lähevad kummituskohti piiluma, et siis kiljudes minema joosta.
Täiskasvanud inimene on tõsisem, temal on reaalse elu hirmud, olgu selleks jooksus olev mõrvar või mõni uus haigus, mis maailma peale lahti pääsenud.
Kurb, aga suur osa praegusest paanikast on just kergeusklike hullutamine. Loeme-kuuleme ju iga päev, kuidas keegi jälle viirusekahtlusega haiglasse viidi ning siis hiljem saame teada, et viirust polnud. Jah, eks iga uus ja kiirelt leviv viirus ole karm teema ning tänapäeval levivad viirused suisa päevadega üle maailma. Ettevaatus ei tee kunagi paha, aga paanikaks pole samuti põhjust.
Ei pea hullunult tormama näomaske või respiraatoreid kokku ostma hakkama. Samuti ei maksa hakata suvalistele inimestele kiirabi kutsuma, kuna sulle tundub, et tegu võib olla viirusekandjaga – umbes nagu ühe Tallinna majutusasutuse töötaja tegi.
Hingake sisse-välja ja lugege rahulikult kas või siinsamas lehes olevat terviseameti kommunikatsioonijuhi juttu ning käituge mõistlikult.
6. veebruar 2020